Br. 02/2021

Križ, 8. siječnja 2021.g

predstavljanje inicijative i poziv na suradnju

 **„DJECA MOSLAVINE ZA DJECU BANOVINE“**



Poštovane kolegice i kolege, dragi prijatelji djece!

Razorni potres je trenutak u kojem cijela Hrvatska otvara srce i solidarizira se s područjem koje je pretrpjelo velike ljudske gubitke i materijalne štete. Stradala su djeca, ljudi i obitelji, izgubljena je imovina, stalo je gospodarstvo.

Mediji donose priče roditelja stradale Banovine zabrinutih za svoju djecu, traže savjete o tome kako se postaviti, kako objasniti djeci što se događa i pružiti im podršku, kako ih utješiti i prilagoditi na nove, često i neadekvatne, životne okolnosti. Jedan od načina kako pomoći djeci je direktna komunikacija i rad s njima, ali i stvaranje zdravih uvjeta za njihovo odrastanje. Istovremeno, obraćanjem drugoj djeci putem DND-a na području Moslavine, koja su osjetila potres ali srećom ne i njegove razorne posljedice, razvijamo solidarnost i osjećanje i djecu odmičemo od ružnih vijesti.

**Društvo“Naša djeca“ Križ u suradnji sa Savezom DND-a i Društvima „Naša djeca“ koja djeluju na području Moslavine, LAG-om Moslavina poziva sve** građane, tvrtke i medije s ovog područja da se uključe u dobročiniteljsku akciju **„Djeca Moslavine za djecu Banovine“** i da zajedno **pomognemo djeci i obiteljima na potresima razorenim područjima** **Petrinje, Siska, Gline i ostalih mjesta pogođenih potresima.**

Dobročiniteljska akcija **„Djeca Moslavine za djecu Banovine“** realizira se u kroz tri aktivnosti:

1. **Kutijice prijateljstva za djecu stradalu u potresu** – direktan dar djeteta djetetu; tijekom siječnja 2021. ili nastavno po potrebi;
2. **Ljubav djeci prije svega** – stručna psiho socijalna pomoć za djecu, kontinuirano;
3. **Igrajmo se, družimo se zajedno! –** podrška udrugama koje rade s djecom na potresom zahvaćenom području - opremanje prostora za rad s djecom u njihovo slobodno vrijeme; paralelno s obnovom stradalog područja

Opširniji opis aktivnosti:

1. AKTIVNOST

**kutijice prijateljstva za djecu stradalu u potresu**

Poziv roditeljima da u suradnji s djetetom pripreme kutijicu iznenađenja za nepoznatog prijatelja ili prijateljicu stradale u potresu. Neka to bude znak solidarnosti i zajedništva među djecom.

Svaku **kutijicu prijateljstva** ćemo evidentirati, dati joj broj i na nju zalijepiti logo ove aktivnosti – „Djeca Moslavine za djecu Banovine“. Sve **kutijice prijateljstva** biti će distribuirane direktno do djece putem naših volontera.

Evo kratkih uputa kako pripremiti **kutijice prijateljstva**:

1. osnova je čvrsta KUTIJA, najbolje od cipela (maksimalno do veličine kutije od čizama),
2. čvrsto zamotati i zalijepiti kutiju da ne strada u transportu,
3. Na kutiji vidljivo napisati, iz kojeg grada/općine dolazi, za koji je spol i uzrast namijenjena (djevojčica 8 mj, dječak 3 godine, djevojčica 11 g, dječak 14 g…). Pakiramo za djecu od 0-18 godina!
4. Preporučeni sadržaj:

- svaka kutijica će imati osobnu notu djeteta koje šalje zato obavezno ubacite dječje kratko pismo pisano rukom ili crtež podrške, a tko želi daljnji kontakt s nepoznatim prijateljem to treba naznačiti u pisamcu

- sadržaj kutijice iznenađenja formirajte prema dobi i spolu djeteta kojem je namijenjeno – svakako surađujte sa svojim djetetom i pokušajte poštivati njegove ideje.

Neki od prijedloga:

- školski pribor (bojice, flomasteri, olovka, šiljilo, gumica, ljepilo, škarice, bilježnica, papir kolaž, pernica i slično)

- kozmetika (toaletna torbica, ogledalce, češalj, četkica i pasta za zube, krema za ruke, gel za tuširanje, šampon, lak za nokte, gel, špangice, gumice za kosu, miris/dezić, stik za usta, šminka…)

- sitnica osobnog karaktera (knjiga, šalica, bočica za vodu, loptica, igračka, okvir za fotografije, album za slike ili crteže, spomenar, zaštitna maskica za lice, lampica…)

- odjeća (čarape, kapa, šal ili rukavice..)

- nešto slatko (čokolada, keksi, bomboni ili sl.)

U **kutijicu prijateljstva** ubacite prije svega ljubav i pažnju, a onda ono što možete i mislite da bi razveselilo djecu koja će to dobiti, samo vodite računa da ne šaljete kvarljivu robu! Nikako ne stavljajte novac! Naučimo svoju djecu da budu solidarna i da pomažu prijateljima u nevolji.

**Sve Kutijice prijateljstva** ćemo organizirano skupljati, evidentirati i brendirati logom akcije u prostorijama Društva „Naša djeca“ Križ,Trg Sv. Križa 1 ( stara zgrada u parku pored dječjeg igrališta) svaki radni dan od ponedjeljka 11. siječnja do 31. siječnja od 18:00 do 19:00 sati, odnosno u individualnim terminima koje dogovorimo sa drugim DND-ovima ( kontakt dnd.kriz@gmail.com ili na telefone 091 5365678, 091 2824 504).

Kutijice prijateljstva biti će direktno dostavljane do krajnjih korisnika na terenu Banovine, odnosno do djece u organiziranom smještaju diljem Hrvatske, a sve u suradnji sa Savezom DND-a i DND-ima i volonterima na terenu.

Lokacije prikupljanja Kutijica prijateljstva:

Kutina – u uredu LAG-a „Moslavina“ na adresi Tržna 8, Kutina (ponedjeljkom od 7,00 do 18,00 sati, a ostalim radnim danima od 7,00 do 15,00 sati)

Čazma – u prostoru DND-a Čazma na adresi Ulica M. Novačića 5, Čazma

Garešnica – u prostorijama Poduzetničkog centra Garešnica, na adresi Trg hrvatskih branitelja 10, Garešnica (radnim danom u vremenu od 7 do 15 sati)

Popovača – u prostoriji TZ Grada Popovače, Trg grofova Erdodyja 5, Popovača

Križ – u prostorijama DND-a Križ na adresi Trg Sv. Križa 1, Križ

Napomena: JLS-ovi će u svojim objavama još naznačiti točne lokacije i vrijeme prikupljanja Kutijica prijateljstva.

1. AKTIVNOST

**Ljubav djeci prije svega**

Potresi su nepredvidivi i nekontrolirani događaji što ih čini zastrašujućim za sve, a posebno za djecu. Cilj ove aktivnosti je direktan rad volontera i stručnjaka sa djecom na potresom pogođenom terenu ili u privremenom smještaju i pružanje podrške.

Za djecu, potresi su strašni na više načina - zbog iznenadnog pomicanja tla praćenog tutnjavom i eventualnih šteta koje nastanu uslijed potresa, ali i zato jer vide roditelje u visoko anksioznom stanju.

Zadaća volontera je savladati alate kojima mogu pomoći djetetu da se nosi s iskustvom i emocijama nakon proživljenog potresa. Alati su ugrađeni u igru i kreativno stvaralaštvo djece, kao i u niz sportskih i zabavnih aktivnosti, a sve ovisi o broju, uzrastu djece korisnika te o važećim epidemiološkim mjerama.

U radu sa djecom volonteri se usredotočuju na informacije i umirivanje. Cilj je pružiti djetetu, ali i roditeljima ako za to ima interesa, razgovor s dobno prilagođenim informacijama o tome što je potres i kako on nastaje, kako bi dijete lakše razumjelo situaciju. Kreativni rad oslobađa djecu straha i tjeskobe, a neku djecu razgovor može potaknuti i olakšati zajedničko čitanje, bojanje, crtanje ili slično.

Zadaća volontera je i pokušati prepoznati kada pojedino dijete treba stručnu pomoć. Anksioznost je normalna nakon događaja poput potresa a kod djece se može manifestirati različitim ponašanjima. Djeca anksioznost mogu iskazati na različite načine pa je stoga bitno i razgovarati s roditeljima

Ljubav djeci prije svega je aktivnost koju provode volonteri DND u suradnji sa stručnjacima kroz koju na jedan pristupačan način, igrom i razgovorom, pružaju podršku i postaju prijatelji na putu cijeljenja, oporavka i ponovne uspostave sigurnosti i povratka u normalan život obitelji.

1. AKTIVNOST

**Igrajmo se, družimo se zajedno!**

Ova aktivnost usmjerena je prvenstveno prema udrugama DND-a na terenu pogođenom potresom koje su izgubile uvjete za rad s djecom u njihovo slobodno vrijeme. Naime, Glini, Petrinji i Sisku do potresa su aktivno djelovala Društva Naša djeca, a Petrinja i Sisak nose i počasni status Grad prijatelj djece. U potresu je osim privatne imovine stradala i infrastruktura i prostorije u kojima su djelovale udruge. Stoga nam je cilj ovom aktivnošću, a paralelno s obnovom stradalog područja, pomoći osigurati najpotrebnije kako bi po povratku u obnovljene prostorije volonteri i volonterke DND-a mogli nastaviti s radom za djecu u njihovo slobodno vrijeme. Cilj je pribaviti računalnu i informatičku opremu, namještaj, didaktičku opremu, pribor i sve potrebno

za rad s djecom. Ukoliko će biti mogućnosti, akcija bi obuhvatila i obnovu/opremanje/izgradnju dječjih igrališta.

Želja je okupiti donatore sa područja Moslavine, ali i aplicirati na prihvatljive natječaje za osiguranje sredstava za ovu namjenu.

Poštovani prijatelji djece, pozivamo Vas da podržite inicijativu čiji je organizator i nositelj Društvo „Naša djeca“ Vladimir Nazor iz Križa, u suradnji sa Savez DND Hrvatske i LAG Moslavina.

Kako bismo postigli potpunu transparentnost i vidljivost inicijative priredili smo i njen zaštitni znak/logo koji će pratiti sve aktivnosti u inicijativi.

Za sve dodatne informacije, prijedloge ali i kritike molimo Vas da nas kontaktirate putem kontakata koje navodimo na dnu dopisa.

S osobitim poštovanjem i zahvalnošću,

**Ivana Posavec Krivec, prof.**

**Predsjednica DND-a Križ**

**Kontakti: DND Križ**

Trg Svetog Križa bb, 10314 Križ;

Tel: +385 (1) 5627363;

091 5365678 Dubravka Sigečan, tajnica DND Križ

091 2824 504 Ivana Posavec Krivec, predsjednica DND Križ

email: dnd.kriz@gmail.com

www.dnd-kriz.hr

**Ostali podaci:** OIB: 86880132515;

IBAN: HR812340009-1100149588